**ΕΝΗΜΕΡΩΤΙΚΟ ΣΗΜΕΙΩΜΑ**

***Επιτροπή Παρακολούθησης των Επιχειρησιακών Προγραμμάτων «Ανταγωνιστικότητα και Αειφόρος Ανάπτυξη» και «Απασχόληση, Ανθρώπινοι Πόροι και Κοινωνική Συνοχή» 2014-2020***

**Α. Επιχειρησιακό Πρόγραμμα «Ανταγωνιστικότητα και Αειφόρος Ανάπτυξη»**

**Α.1 Πρόοδος Υλοποίησης**

Η πορεία υλοποίησης του Προγράμματος μέχρι τις 31/12/2019 παρουσιάζεται αναλυτικά στην Ετήσια Έκθεση Υλοποίησης 2019, η οποία εγκρίθηκε από την Επιτροπή Παρακολούθησης μέσω γραπτής διαδικασίας στις 7/8/2020 και ακολούθως υποβλήθηκε στην Ευρωπαϊκή Επιτροπή, η οποία την ενέκρινε στις 9/10/2020.

Για το έτος 2020, παρά τις δυσχέρειες και καθυστερήσεις που αναπόφευκτα προέκυψαν λόγω των ιδιαίτερων συνθηκών που επέφερε η πανδημία του κορωνοϊού, ***θα επιτευχθεί πλήρως ο ετήσιος στόχος απορρόφησης του Προγράμματος (Ευρωπαϊκού Ταμείου Περιφερειακής Ανάπτυξης και Ταμείου Συνοχής)***. Εξίσου ικανοποιητικός είναι και ο βαθμός επίτευξης των δεικτών παρακολούθησης του Προγράμματος και εκτιμάται ότι ***θα επιτευχθούν οι στόχοι (2023) του Πλαισίου Επίδοσης του Προγράμματος.***

*Μεγάλο Έργο*

Έχει αρχίσει η υλοποίηση του Μεγάλου Έργου του «Αποχετευτικού Συστήματος Κοκκινοχωρίων» από τις 23/9/2020, όταν και υπογράφτηκε το κατασκευαστικό συμβόλαιο του έργου. Το έργο αναμένεται να ολοκληρωθεί τον Αύγουστο του 2022.

*Χρηματοοικονομικό Εργαλείο*

Η Ευρωπαϊκή Τράπεζα Επενδύσεων (ΕΤΕπ), που είναι ο Διαχειριστής του Ταμείου Χαρτοφυλακίου που έχει δημιουργηθεί για το Χρηματοοικονομικό Εργαλείο, έχει ολοκληρώσει τη διαδικασία αξιολόγησης των προτάσεων που υποβλήθηκαν και έχει επιλέξει την Alpha Bank Ltd ως τον Ενδιάμεσο Χρηματοπιστωτικό Οργανισμό υλοποίησης του Εργαλείου. Στο παρόν στάδιο βρίσκεται σε εξέλιξη η διαδικασία σύναψης επιχειρησιακής συμφωνίας (Operational Agreement) μεταξύ της Alpha Bank Ltd και της ΕΤΕπ. Το εργαλείο αναμένεται να είναι στη διάθεση του κοινού αρχές του 2021.

*Εκ των Προτέρων Αιρεσιμότητα για Στερεά Απόβλητα*

H εκπλήρωση της εκ των προτέρων αιρεσιμότητας για τα στερεά απόβλητα αφορά στην έγκριση από τη Βουλή των Αντιπροσώπων των «Κανονισμών Διαχείρισης Στερεών Αποβλήτων από τις Αρχές Τοπικής Αυτοδιοίκησης». Οι Κανονισμοί έχουν συμφωνηθεί με τις Αρχές Τοπικής Αυτοδιοίκησης μετά από πολύμηνη διαβούλευση που έγινε, έχουν τύχει νομοτεχνικού ελέγχου από τη Νομική Υπηρεσία και θα κατατεθούν στο Υπουργικό Συμβούλιο μόλις εγκριθεί η σχετική τροποποίηση του περί Αποβλήτων Νόμου από τη Βουλή των Αντιπροσώπων (εκτίμηση για Ιανουάριο 2021).

**Α.2 Τροποποίηση του Προγράμματος**

Εντός του 2020 κρίθηκε αναγκαία η τροποποίηση του Επιχειρησιακού Προγράμματος, η οποία αποσκοπούσε στην αξιοποίηση των δυνατοτήτων έκτακτης ευελιξίας που παρέχονται μέσω των Επενδυτικών Πρωτοβουλιών της Ευρωπαϊκής Επιτροπής για τον COVID-19, ***για χρηματοδότηση μέτρων του Προγράμματος Στήριξης της Κυπριακής Οικονομίας, που εφαρμόστηκαν για την αντιμετώπιση των επιπτώσεων του COVID-19***. Η τροποποίηση αφορούσε κυρίως τα εξής:

* μεταφορά €36 εκ. από το Ταμείο Συνοχής προς το Ευρωπαϊκό Κοινωνικό Ταμείο (ΕΚΤ).
* ανακατανομή υφιστάμενων κονδυλίων €21 εκ. του Ευρωπαϊκού Ταμείου Περιφερειακής Ανάπτυξης (ΕΤΠΑ), για χρηματοδότηση δράσεων ενίσχυσης του τομέα της υγείας για αντιμετώπιση της πανδημίας.
* αύξηση του ποσοστού συγχρηματοδότησης του Προγράμματος στο 100% για τη λογιστική χρήση 01/07/2020 – 30/06/2021.
* θέσπιση νέου Ειδικού Στόχου «Αντιμετώπιση της εξάπλωσης της νόσου COVID-19».

Η τροποποίηση του Προγράμματος εγκρίθηκε από την Επιτροπή Παρακολούθησης μέσω γραπτής διαδικασίας στις 9/9/2020 και ακολούθως υποβλήθηκε στην Ευρωπαϊκή Επιτροπή, η οποία την ενέκρινε στις 4/11/2020.

Μέσα στο 2021 η ΓΔ ΕΠΣΑ προγραμματίζει να προχωρήσει σε νέα τροποποίηση του Προγράμματος, με σκοπό την αξιοποίηση των πόρων που θα διατεθούν στην Κύπρο από την πρωτοβουλία REACT-EU.

**Β. Επιχειρησιακό Πρόγραμμα «Απασχόληση, Ανθρώπινοι Πόροι και Κοινωνική Συνοχή»**

**Β.1 Πρόοδος Υλοποίησης**

Η πορεία υλοποίησης του Προγράμματος μέχρι τις 31/12/19 παρουσιάζεται αναλυτικά στην Ετήσια Έκθεση Υλοποίησης 2019, η οποία εγκρίθηκε από την Επιτροπή Παρακολούθησης μέσω γραπτής διαδικασίας στις 7/8/2020 και ακολούθως υποβλήθηκε στην Ευρωπαϊκή Επιτροπή, η οποία την ενέκρινε στις 28/09/2020.

Για το έτος 2020, παρά τις δυσχέρειες και καθυστερήσεις που αναπόφευκτα προέκυψαν λόγω των ιδιαίτερων συνθηκών που επέφερε η πανδημία του κορωνοϊού, ***θα επιτευχθεί πλήρως ο ετήσιος στόχος απορρόφησης του Προγράμματος (Ευρωπαϊκού Κοινωνικού Ταμείου και Πρωτοβουλίας Απασχόλησης των Νέων)***. Εξίσου ικανοποιητικός είναι και ο βαθμός επίτευξης των δεικτών παρακολούθησης του Προγράμματος και εκτιμάται ότι ***θα επιτευχθούν οι στόχοι (2023) του Πλαισίου Επίδοσης του Προγράμματος.***

**Β.2 Τροποποίηση Προγράμματος**

Εντός του 2020 κρίθηκε αναγκαία η τροποποίηση του Επιχειρησιακού Προγράμματος, η οποία αποσκοπούσε στην αξιοποίηση των δυνατοτήτων έκτακτης ευελιξίας που παρέχονται μέσω των Επενδυτικών Πρωτοβουλιών της Ευρωπαϊκής Επιτροπής για τον COVID-19, ***για χρηματοδότηση μέτρων του Προγράμματος Στήριξης της Κυπριακής Οικονομίας, που εφαρμόστηκαν για την αντιμετώπιση των επιπτώσεων του COVID-19***. Η τροποποίηση αφορούσε κυρίως τα εξής:

* μεταφορά €36 εκ. από το Ταμείο Συνοχής προς το Ευρωπαϊκό Κοινωνικό Ταμείο (ΕΚΤ).
* ανακατανομή υφιστάμενων κονδυλίων €19,7 εκ. του ΕΚΤ, για χρηματοδότηση βραχυπρόθεσμων μέτρων στήριξης της απασχόλησης.
* αύξηση του ποσοστού συγχρηματοδότησης του Προγράμματος στο 100% για τη λογιστική χρήση 01/07/2020 – 30/06/2021.
* θέσπιση νέου Ειδικού Στόχου «Διατήρηση θέσεων εργασίας μέσω εφαρμογής εκτάκτων βραχυπρόθεσμων σχεδίων στήριξης της απασχόλησης στο πλαίσιο των μέτρων στήριξης της κυπριακής οικονομίας για αντιμετώπιση των επιπτώσεων από την πανδημία του κορωνοϊού - covid-19».

Η τροποποίηση του Προγράμματος εγκρίθηκε από την Επιτροπή Παρακολούθησης μέσω γραπτής διαδικασίας στις 9/9/2020 και ακολούθως υποβλήθηκε στην Ευρωπαϊκή Επιτροπή, η οποία την ενέκρινε στις 9/11/2020.

Μέσα στο 2021 η ΓΔ ΕΠΣΑ προγραμματίζει να προχωρήσει σε νέα τροποποίηση του Προγράμματος, με σκοπό την αξιοποίηση των πόρων που θα διατεθούν στην Κύπρο από την πρωτοβουλία REACT-EU.

**Γ. Προγραμματική Περίοδος 2021-2027**

Για τη νέα προγραμματική περίοδο 2021-2027, η Κύπρος έχει εξασφαλίσει από τα Ταμεία Πολιτικής Συνοχής της Ε.Ε.[[1]](#footnote-1) κονδύλια ύψους **€960 εκ.**, στα οποία αν συμπεριληφθεί και η εθνική συνεισφορά το συνολικό ποσό ανέρχεται περίπου στο **€1,5 δις**.

Για την αξιοποίηση των πόρων των Ταμείων, η ΓΔ ΕΠΣΑ έχει ήδη αρχίσει την ετοιμασία των απαραίτητων προγραμματικών εγγράφων που περιλαμβάνονται στο Κανονιστικό Πλαίσιο της Ε.Ε. για τα Ταμεία Πολιτικής Συνοχής[[2]](#footnote-2):

* ***Συμφωνία Εταιρικής Σχέσης (ΣΕΣ)***: στρατηγικό έγγραφο προγραμματισμού στο οποίο αναλύονται οι στόχοι πολιτικής και οι αναπτυξιακές επιδιώξεις της Κύπρου για την περίοδο 2021-2027.
* ***Πρόγραμμα***: πολυετές, αναπτυξιακό πρόγραμμα το οποίο εξειδικεύει τη ΣΕΣ, παραθέτοντας λεπτομέρειες για τις αναπτυξιακές προτεραιότητες της Κύπρου, τους ειδικούς στόχους στους οποίους θα πραγματοποιηθούν επενδύσεις, καθώς και το χρηματοδοτικό πλάνο της περιόδου 2021-2027.

Για τον καταρτισμό των προγραμματικών εγγράφων λαμβάνονται υπόψη το Κανονιστικό Πλαίσιο των Ταμείων της ΕΕ 2021-2027, οι Εκθέσεις της Ευρωπαϊκής Επιτροπής για την Κύπρο για τα έτη 2019 και 2020, περιλαμβανομένου του Παραρτήματος Δ (κατευθύνσεις της ΕΕ σχετικά με τις επενδυτικές προτεραιότητες της Κύπρου για την Πολιτική Συνοχής), οι αντίστοιχες Ανά Χώρα Συστάσεις και το Εθνικό Μεταρρυθμιστικό Πρόγραμμα της Κύπρου, η Δήλωση Κυβερνητικής Στρατηγικής 2020-2022, καθώς και οι εθνικές τομεακές στρατηγικές και Σχέδια Υλοποίησής τους.

Το περιεχόμενο των προγραμματικών εγγράφων διαμορφώνεται μετά από ευρεία διαβούλευση με όλους τους εμπλεκόμενους φορείς, περιλαμβανομένων Υπουργείων/Υφυπουργείων και άλλων υπηρεσιών/οργανισμών του δημόσιου και ευρύτερου δημόσιου τομέα, Αρχών Τοπικής Αυτοδιοίκησης, κοινωνικών και οικονομικών εταίρων, καθώς και με την Ευρωπαϊκή Επιτροπή, τηρουμένων των αρχών της εταιρικότητας και της πολυεπίπεδης διακυβέρνησης.

Η διαδικασία προγραμματισμού ξεκίνησε στα μέσα του 2019 και αποτελείται από τις εξής φάσεις:

* Διαβούλευση με Υπουργεία/Υφυπουργεία και υποβολή προτάσεων στη ΓΔ ΕΠΣΑ (Αύγουστος 2019 – Φεβρουάριος 2020).
* Ετοιμασία Εγγράφου «Επενδυτικού Σχεδιασμού» (Μάρτιος – Ιούλιος 2020).
* Διαβούλευση του εγγράφου του «Επενδυτικού Σχεδιασμού» με όλους τους εμπλεκόμενους φορείς και την Ευρωπαϊκή Επιτροπή (Αύγουστος - Σεπτέμβριος 2020).
* Ετοιμασία Προσχεδίων Προγραμματικών Εγγράφων (Οκτώβριος 2020 – Ιανουάριος 2021).
* Διαβούλευση του Προσχέδιου των Προγραμματικών Εγγράφων με όλους τους εμπλεκόμενους φορείς και την Ευρωπαϊκή Επιτροπή (Φεβρουάριος – Απρίλιος 2021).
* Ετοιμασία αναθεωρημένων Προσχεδίων Προγραμματικών Εγγράφων και υποβολή τους στο Υπουργικό Συμβούλιο για έγκριση (Μάιος-Ιούνιος 2021).
* Υποβολή των Προγραμματικών Εγγράφων στην Ευρωπαϊκή Επιτροπή για έγκριση (Ιούλιος 2021).

***3 Δεκεμβρίου 2020***

1. Τα Ταμεία Πολιτικής Συνοχής 2021-2027 είναι το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο + (ΕΚΤ+), το Ταμείο Συνοχής και το Ταμείο Δίκαιης Μετάβασης. [↑](#footnote-ref-1)
2. Σημειώνεται ότι δεν έχει ακόμα επέλθει συμφωνία μεταξύ του Συμβουλίου της Ε.Ε. και του Ευρωπαϊκού Κοινοβουλίου για το Κανονιστικό Πλαίσιο των Ταμείων Πολιτικής Συνοχής 2021-2027 (Κανονισμός Κοινών Διατάξεων και επιμέρους Κανονισμοί των Ταμείων). [↑](#footnote-ref-2)